《早夏言怀》
宋代·文彦博

碧槛初荣槿，芳园已莠葽。翠岑应解鹿，高树欲鸣蜩。

霞绮笼飞观，云峰映琐寮。霜纨徒比月，仙驭好凌飙。

寒水沉朱李，新吟寄绿蕉。药房清气爽，荃壁冷香消。

玉沼贺荷嫩，兰禳乳燕娇。薄帷安画石，幽径采神虈。

每欲求飞雪，常思造结瑶。浩歌频倚瑟，长袖几炊彫。

静对黄梅雨，闲吹紫玉箫。砌榴红烂熳，窗岫碧岧峣。

袁趾疏还往，颜居正寂寥。且倾光禄酒，莫发采菱谣。

作者简介：（1006—1097）汾州介休人，字宽夫。仁宗天圣五年进士。累迁殿中侍御史。庆历七年，任枢密副使、参知政事。以镇压贝州王则起义，拜同中书门下平章事。皇祐三年被劾罢相，出知许、青、永兴等州军。至和二年复相。嘉祐三年，出判河南等地，封潞国公。神宗朝，反对王安石变法，极论市易损国体，惹民怨，出判大名、河南府。元丰六年以太师致仕。哲宗元祐初，因司马光荐，为平章军国重事。五年，复致仕。历仕四朝，任将相五十年。卒谥忠烈。有《潞公集》。